ΠΡΑΚΤΙΚΑ ΖΗΤΗΜΑΤΑ - ΜΕΛΕΤΗ ΠΕΡΙΠΤΩΣΕΩΝ
1) Αρχή της διαφάνειας-Ενημέρωση υποκειμένου/ων των δεδομένων
Το κείμενο της ενημέρωσης πρέπει να αναδιατυπωθεί ως εξής:

«Ενημέρωση για την Επεξεργασία Προσωπικών Δεδομένων
Α. Η επεξεργασία των ειδικών κατηγοριών δεδομένων προσωπικού χαρακτήρα (ευαίσθητα δεδομένα υγείας) θα διενεργείται μόνο από τον …. [στοιχεία υπευθύνου επεξεργασίας], ο οποίος, ως φορέας παροχής υπηρεσιών υγείας, είναι ο Υπεύθυνος Επεξεργασίας. Η επεξεργασία των προσωπικών δεδομένων σας, ως ληπτών υπηρεσιών υγείας, είναι υποχρεωτική για την παροχή των υπηρεσιών υγείας από τον Υπευθύνο Επεξεργασίας, σύμφωνα με τα οριζόμενα στο άρθρο 9 παρ. 2 στοιχ. η΄ και παρ. 3 του ΓΚΠΔ. Η επεξεργασία των δεδομένων σας προσωπικού χαρακτήρα, ως ληπτών υπηρεσιών παροχής υγείας, διενεργείται από τον Υπεύθυνο Επεξεργασίας σύμφωνα με τα οριζόμενα στις διατάξεις του ΓΚΠΔ και ιδίως εκείνες του άρθρ. 5 για τις θεμελιώδεις αρχές επεξεργασίας. 
Β. Συλλογή προσωπικών δεδομένων - κατηγορίες δεδομένων - σκοπός επεξεργασίας. Τα δεδομένα ταυτότητάς σας (ονοματεπώνυμο, διεύθυνση, email, κλπ.), καθώς και τα ειδικών κατηγοριών δεδομένα προσωπικού χαρακτήρα, τα οποία περιλαμβάνονται στον ιατρικό σας φάκελο που σχηματίζεται για το σκοπό της παροχής υπηρεσιών υγείας (πρόκειται για τον ιατρικό φάκελο που θα δημιουργηθεί σε ηλεκτρονική ή έντυπη μορφή, με τα απαραίτητα για την παροχή υπηρεσιών υγείας ιατρικά στοιχεία και πληροφορίες) θα υπόκεινται τόσο σε αυτοματοποιημένη από τα πληροφοριακά συστήματα του Υπευθύνου Επεξεργασίας όσο και σε μη αυτοματοποιημένη επεξεργασία από το εξουσιοδοτημένο ειδικά προσωπικό του για το σκοπό της παροχής των υπηρεσιών υγείας. Επιπλέον, τα απαραίτητα προσωπικά δεδομένα σας (ονοματεπώνυμο, τηλέφωνο, email, κλπ.) θα χρησιμοποιηθούν για κλείσιμο/επιβεβαίωση ραντεβού, αποστολή μηνύματος για την παραλαβή των αποτελεσμάτων μου, ενημέρωσή σας για επανέλεγχο, προετοιμασία εξετάσεων.
Γ. Αποδέκτες. Στο πλαίσιο του σκοπού παροχής υπηρεσιών υγείας από τον Υπεύθυνο Επεξεργασίας, τα δεδομένα προσωπικού χαρακτήρα που περιέχονται στον ιατρικό φάκελό σας θα διαβιβαστούν σε φυσικά πρόσωπα (παραπέμποντες-θεράποντες ιατρούς σας) ή άλλους συνεργαζόμενους με τον Υπεύθυνο Επεξεργασίας επαγγελματίες στον τομέα της υγείας (Δημόσια ή Ιδιωτικά Νοσηλευτικά Ιδρύματα, ειδικά αδειοδοτημένα εργαστήρια αναφοράς για δεύτερη γνώμη ή επιβεβαίωση των εξετάσεών σας), όταν η διαβίβαση αυτή απαιτείται. Η εν λόγω διαβίβαση συνιστά εκτέλεση επεξεργασίας, για την εκπλήρωση του σκοπού παροχής ιατρικών υπηρεσιών του Υπευθύνου Επεξεργασίας στο πλαίσιο της συμβάσεώς σας μαζί του. 
Επίσης, αποκλειστικά για το σκοπό παροχής υπηρεσιών υγείας από τον Υπεύθυνο Επεξεργασίας, τα δεδομένα θα διαβιβαστούν από/προς τα υποκαταστήματα του Υπευθύνου Επεξεργασίας, εφόσον απαιτηθεί, όπως σε περίπτωση επιθυμίας σας παραλαβής των αποτελεσμάτων σας, είτε από εσάς είτε από άλλο νόμιμα εξουσιοδοτημένο από εσάς πρόσωπο, από άλλο υποκατάστημα του Υπευθύνου. 
Περαιτέρω, διαβίβαση των ανωτέρω προσωπικών δεδομένων και ιατρικών πληροφοριών σας, θα γίνεται στον φορέα κοινωνικής ασφάλισης στον οποίο υπάγεστε, για το σκοπό της ασφαλιστικής σας κάλυψης, αυστηρώς υπό τους όρους του άρθρ. 9 παρ. 2 στοιχ. β΄ του ΓΚΠΔ. 
Προσωπικά δεδομένα και ιατρικές πληροφορίες σας, προς τις συμβεβλημένες με τον Υπεύθυνο Επεξεργασίας ασφαλιστικές εταιρίες στις οποίες είστε ασφαλισμένοι θα χορηγηθούν αποκλειστικά και μόνον κατόπιν ειδικής κάθε φορά εξουσιοδοτήσεώς σας προς τον Υπεύθυνο Επεξεργασίας και μόνον για τις ανάγκες της ασφαλιστικής σας κάλυψης για τις συγκεκριμένες κάθε φορά εξετάσεις σας/για τη συγκεκριμένη κάθε φορά νοσηλεία ή θεραπεία σας, που θα πραγματοποιήσετε στον Υπεύθυνο Επεξεργασίας. Στις περιπτώσεις αυτές, θα χορηγούνται μόνον τα απολύτως αναγκαία και πρόσφορα για την ασφαλιστική σας κάλυψη δεδομένα σας.  
Επισημαίνεται ότι, σύμφωνα με τα οριζόμενα στο άρθρ. 4 στοιχ. 9 του ΓΚΠΔ, οι δημόσιες αρχές που ενδέχεται να λάβουν δεδομένα προσωπικού χαρακτήρα στο πλαίσιο συγκεκριμένης έρευνας (όπως ο ΕΟΠΥΥ, η ΑΑΔΕ, οι φορολογικές αρχές, κλπ.), σύμφωνα με συγκεκριμένες νομοθετικές διατάξεις σχετικές με την κύρια αποστολή και την αρμοδιότητά τους, δεν θεωρούνται ως αποδέκτες των δεδομένων. Η επεξεργασία των δεδομένων αυτών από τις εν λόγω δημόσιες αρχές πραγματοποιείται, σύμφωνα με τους ισχύοντες κανόνες προστασίας των δεδομένων, ανάλογα με τους σκοπούς της επεξεργασίας.
Σε περιπτώσεις αξιώσεώς σας για αποζημίωσή σας από τον Υπεύθυνο Επεξεργασίας, στο πλαίσιο της παροχής των υπηρεσιών του, τα αναγκαία και πρόσφορα δεδομένα σας προσωπικού χαρακτήρα, θα διαβιβαστούν στην ασφαλιστική εταιρία με την οποία ο Υπεύθυνος Επεξεργασίας έχει συμβληθεί, για την κάλυψη της αστικής -επαγγελματικής ευθύνης του ιδίου και του προσωπικού του, σύμφωνα με τα οριζόμενα στο άρθρο 9 παρ. 2 στοιχ. στ΄ του ΓΚΠΔ.
Δ. Χρόνος τήρησης προσωπικών δεδομένων. […] [Ενημέρωση για υποχρέωση τήρησης ιατρικού φακέλου για συγκεκριμένο χρονικό διάστημα κατά την ισχύουσα νομοθεσία]
Ε. Δικαιώματα υποκειμένου των δεδομένων – τρόπος άσκησης. Έχετε το δικαίωμα υποβολής έγγραφου αιτήματός σας προς τον Υπεύθυνο Επεξεργασίας, για ενημέρωση, πρόσβαση, διόρθωση ή διαγραφή ή περιορισμό της επεξεργασίας των δεδομένων που σας αφορούν, καθώς και το δικαίωμα στη φορητότητά τους, εφόσον αυτή είναι εφικτή, σύμφωνα με τα οριζόμενα στο άρθρο 20 του ΓΚΠΔ. Τα δικαιώματα αυτά μπορείτε να ασκήσετε ως εξής [….]. Απάντηση για την ικανοποίηση του δικαιώματός σας θα δοθεί εντός χρονικού διαστήματος 30 ημερών. Επίσης, διατηρείτε πάντα το δικαίωμα να απευθυνθείτε στην ΑΠΔΠΧ [….]. Σύμφωνα με την ιστοσελίδα της Αρχής, η υποβολή καταγγελίας προς την ΑΠΔΠΧ πρέπει να λάβει χώρα μετά από την υποβολή παραπόνου προς τον Υπεύθυνο Επεξεργασίας.
Η Πολιτική Προστασίας Προσωπικών Δεδομένων του Υπευθύνου Επεξεργασίας είναι διαθέσιμη στην ιστοσελίδα μας [….]
Στοιχεία υπογράφοντος [Υπογραφή] - Δήλωση ότι έγινε πλήρης ενημέρωση σχετικά με τους όρους προϋποθέσεις επεξεργασίας των δεδομένων προσωπικού χαρακτήρα»

2)  Πρόσβαση τρίτου σε αρχείο προσωπικών δεδομένων για ερευνητικούς  σκοπούς

A) Βλ. και Απόφαση Αρχής 24/2018 Προϋποθέσεις-όροι διεξαγωγής της έρευνας: α) Έγκριση από το Επιστημονικό Συμβούλιο του νοσηλευτικού ιδρύματος για τη διεξαγωγή της έρευνας στον χώρο του, β) νομική βάση για την επεξεργασία των προσωπικών δεδομένων για ερευνητικούς σκοπούς είτε η συγκατάθεση των υποκειμένων ασθενών είτε διεξαγωγή έρευνας χωρίς συγκατάθεση με νομική βάση τους ερευνητικούς σκοπούς, είτε συνδυασμός και των δύο. Εάν η έρευνα διεξάγεται χωρίς τη συγκατάθεση των ασθενών, τότε ο υπεύθυνος επεξεργασίας οφείλει να ενημερώσει τους ασθενείς, ως υποκείμενα των δεδομένων, όχι απαραίτητα κατά τη συλλογή αλλά το αργότερο πριν την επεξεργασία για την ερευνητική μελέτη. Όταν διεξάγεται αναδρομική μελέτη, για την οποία ο ερευνητής δεν μπορεί να λάβει τη συγκατάθεση των ασθενών, στην αίτησή του προς τον υπεύθυνο επεξεργασίας, από τον οποίο θα λάβει τα δεδομένα, πρέπει να εξηγεί τους λόγους για τους οποίους δεν είναι εφικτή η προηγούμενη ενημέρωση και λήψη συγκατάθεσης των νοσηλευθέντων ή νοσηλευομένων ασθενών. γ) Όσον αφορά τη διαδικασία διεξαγωγής της έρευνας, η πρόσβαση του ερευνητή θα πρέπει να γίνει στον χώρο τήρησης του αρχείου, ώστε να μην εκφύγει της σφαίρας επιρροής του υπευθύνου, κατόχου του αρχείου. Συλλογή του ονομαστικού αρχείου και πριν τη δημοσίευση των αποτελεσμάτων της έρευνας ανωνυμοποίησή τους και καταστροφή του ονομαστικού αρχείου που έχει συλλεχθεί. Μη διαβίβαση των δεδομένων σε τρίτους, επιτρέπεται η ανακοίνωση των αποτελεσμάτων της έρευνας μόνον στατιστικών ή ανωνυμοποιημένων στοιχείων. Λήψη μέτρων ασφάλειας από αθέμιτη απώλεια, αλλοίωση, φθορά, διάδοση ή πρόσβαση.

Β) Η ζητούμενη συλλογή και επεξεργασία μπορεί να πραγματοποιηθεί είτε με τη συγκατάθεση των υποκειμένων είτε κατ’ εξαίρεση και χωρίς τη συγκατάθεση αυτών,  διότι πραγματοποιείται για ερευνητικούς και επιστημονικούς αποκλειστικά σκοπούς και υπό τον όρο ότι τηρείται η ανωνυμία και λαμβάνονται όλα τα απαραίτητα μέτρα για την προστασία των δικαιωμάτων των προσώπων στα οποία αναφέρονται. Ο ερευνητής, ως υπεύθυνος επεξεργασίας, πριν την δημοσίευση ή καθ’ οιονδήποτε άλλο τρόπο χρήση των αποτελεσμάτων της έρευνάς του, θα πρέπει να προβεί στην ανωνυμοποίηση των προσωπικών δεδομένων που έχει συλλέξει και να  καταστρέψει το τυχόν υπάρχον ονομαστικό αρχείο που έχει συλλεχθεί. Απαγορεύεται η διαβίβαση δεδομένων σε τρίτους. Επιτρέπεται η ανακοίνωση των αποτελεσμάτων της έρευνας, στατιστικών ή ανωνυμοποιημένων στοιχείων σύμφωνα με το άρθρ. 7 παρ. 2 περ. στ΄ του ν. 2472/97. Έτσι, στοιχεία δημοσιοποιήσιμα σε επιστημονικά άρθρα, μονογραφίες, επιστημονικά περιοδικά δύνανται να είναι μόνο στοιχεία ανωνυμοποιημένα ή συγκεντρωτικά στατιστικά. Επίσης ο ερευνητής, ως υπεύθυνος επεξεργασίας θα πρέπει να τηρεί απαρεγκλίτως τα απαραίτητα μέτρα ασφάλειας, ιδίως, να λαμβάνει τα κατάλληλα οργανωτικά και τεχνικά μέτρα για την ασφάλεια των δεδομένων και την προστασία τους από τυχαία ή αθέμιτη καταστροφή, απώλεια, αλλοίωση, απαγορευμένη διάδοση ή πρόσβαση και κάθε άλλη μορφή αθέμιτης επεξεργασίας.
Εάν τα υποκείμενα των δεδομένων είναι ανήλικοι, και είτε η γονεϊκή σχέση είναι εξαιρετικά προβληματική, καθιστώντας αδύνατη την πιθανότητα εύρεσης των γονέων τους, είτε είναι πρακτικά αδύνατον να ανευρεθούν και εντοπισθούν όλοι οι γονείς προκειμένου να δώσουν τη συγκατάθεσή τους, δεν είναι απαραίτητη η συγκατάθεση των γονέων των υποκειμένων της έρευνας ως νομική βάση επεξεργασίας των προσωπικών τους δεδομένων. Και αυτό γιατί μπορεί να γίνει η επεξεργασία με χρήση μόνον της νομικής βάσης των ερευνητικών σκοπών. 

3) Διαγραφή μέλους από αρχείο μελών Συλλόγου

Όλοι οι ισχυρισμοί του συλλόγου πλην του α) είναι ορθοί.

4) Διαβίβαση δεδομένων σε τρίτο για δικαστική χρήση

Α) Είναι ευαίσθητα προσωπικά δεδομένα υγείας. 
Β) Σύμφωνα με τη Γνωμοδότηση της Αρχής 3/2009, η εισαγγελική παραγγελία είναι δεσμευτική για τη διοίκηση, μόνον στο πλαίσιο προκαταρκτικής έρευνας, προανάκρισης και κύριας ανάκρισης, ενώ στις περιπτώσεις που έχει ως περιεχόμενο τη χορήγηση εγγράφων που περιέχουν προσωπικά δεδομένα τρίτων προσώπων δεσμεύει τη διοίκηση με την έννοια της επιτακτικής εντολής προς διερεύνηση του αιτήματος χορήγησης του εγγράφου και δεν υποχρεώνει τη διοίκηση στη χορήγησή του. Κατά συνέπεια, η ύπαρξη εισαγγελικής παραγγελίας που να επιτρέπει τη διαβίβαση λόγω ύπαρξης εννόμου συμφέροντος στερείται νομικής σημασίας,
Γ) Το Νοσοκομείο στην απάντησή του προς την Α όφειλε να συνεκτιμήσει ότι η εισαγγελική παραγγελία δεν είναι δεσμευτική για τη διοίκηση, ότι για τη συγκεκριμένη επεξεργασία δεν απαιτείτο συγκατάθεση του υποκειμένου των δεδομένων, διότι η νομική βάση επεξεργασίας στη συγκεκριμένη περίπτωση είναι η ύπαρξη εννόμου συμφέροντος του τρίτου, καθώς και να σταθμίσει την ύπαρξη του εννόμου συμφέροντος του Β για πρόσβαση στα αιτούμενα στοιχεία, και πιο συγκεκριμένα ποια από τα αιτούμενα στοιχεία ήταν συναφή, αναγκαία, ανάλογα και πρόσφορα του επιδιωκόμενου σκοπού δικαστικής χρήσης για την υποστήριξη της εκκρεμούς αγωγής, δεδομένου ότι ο Β ζητούσε στην ουσία την πιστοποίηση του χρονικού  διαστήματος νοσηλείας της Α στο νοσοκομείο και όχι πρόσβαση σε όλο τον ιατρικό φάκελό της. 
Δ) Θα έπρεπε να είχε προηγηθεί οπωσδήποτε ενημέρωση της Α από το νοσοκομείο για τη συγκεκριμένη διαβίβαση των προσωπικών της δεδομένων στον Β και να μην χορηγηθεί ο πλήρης ιατρικός φάκελός της αλλά μόνον βεβαίωση περί του χρονικού διαστήματος νοσηλείας της, οπότε επιβολή ανάλογης διοικητικής κύρωσης, πιθανότερα της επίπληξης ως ηπιότερης,  είτε μικρού χρηματικού προστίμου.

5) Διαβίβαση δεδομένων σε ελεγκτική αρχή

Α) H προσφυγή ενώπιον του Γ.Ε.Δ.Δ. αφορούσε τη μη ικανοποίηση από τον Ι.Σ.Α. του αιτήματος του προσφεύγοντος για πρόσβαση σε έγγραφα που προορίζονταν για δικαστική χρήση και αντίστοιχα ο Γ.Ε.Δ.Δ. ερεύνησε τους λόγους μη ικανοποίησης του εν λόγω αιτήματος. Συγκεκριμένα, ο Γ.Ε.Δ.Δ. ζήτησε τις απόψεις του Ι.Σ.Α. σχετικά με την εν λόγω προσφυγή, και μετά την ολοκλήρωση των εξηγήσεων που παρείχε ο Ι.Σ.Α. στον Γ.Ε.Δ.Δ. επί του ερευνώμενου θέματος, με δική του πρωτοβουλία και χωρίς να του ζητηθεί από τον Γ.Ε.Δ.Δ., επέλεξε, ως υπερασπιστική τακτική, να κλονίσει την αξιοπιστία της εν λόγω προσφυγής αποδίδοντας την σε «εκκρεμή σε βάρος του προσφεύγοντος ποινική δικογραφία», ανακοινώνοντας παράλληλα ευαίσθητα προσωπικά του δεδομένα. Δηλαδή ο Ι.Σ.Α. γνωστοποίησε με δική του πρωτοβουλία στον Γ.Ε.Δ.Δ. ευαίσθητα προσωπικά δεδομένα του προσφεύγοντος σχετικά με εκκρεμή ποινική δίωξη σε βάρος του, χωρίς δηλαδή να του ζητηθεί η συγκεκριμένη πληροφορία άμεσα ή έμμεσα (π.χ. ως απάντηση σε ερώτημα του Γ.Ε.Δ.Δ. επί τυχόν κινήτρου υποβολής της εν λόγω προσφυγής), κατά παράβαση των αρχών της αναλογικότητας, συνάφειας και αναγκαιότητας του άρθρου 5 του ΓΚΠΔ. 
Θα μπορούσε να υποστηριχθεί και η αντίθετη άποψη ότι  ο Ι.Σ.Α. ενήργησε σύμφωνα με την αρχή της αναλογικότητας στο πλαίσιο της υπεράσπισής του ενώπιον του Γ.Ε.Ε.Δ., εφόσον γνωστοποίησε μόνον το γεγονός της άσκησης ποινικής διώξεως, χωρίς να επισυνάπτονται έγγραφα της δικογραφίας, και η συγκεκριμένη πληροφορία τελούσε σε άμεση συνάφεια με το αντικείμενο της προσφυγής ενώπιον του Γ.Ε.Δ.Δ., καθώς με αυτή ο προσφεύγων παραπονείται για την απόρριψη του αιτήματός του προς χορήγηση εγγράφων που σχετίζονται με την δικαστική αντιδικία  μεταξύ τους.

Β) Εάν γίνει δεκτή η δεύτερη άποψη, η ανακοίνωση αυτή έπρεπε να γίνει με τη νομική βάση της υπεράσπισης εννόμου συμφέροντος του τρίτου. 

Γ) Σε κάθε περίπτωση έπρεπε να είχε προηγηθεί η ενημέρωση του προσφεύγοντος πριν την ανακοίνωση των δεδομένων του από τον Ι.Σ.Α στον Γ.Ε.Δ.Δ.

Δ) Ο Γ.Ε.Δ.Δ. θεωρείται  τρίτος, εφόσον δεν προκύπτει ότι ο Γ.Ε.Δ.Δ. ζήτησε από τον Ι.Σ.Α., στο πλαίσιο άσκησης των ελεγκτικών του αρμοδιοτήτων, να ενημερωθεί για την ύπαρξη τυχόν ποινικής δίωξης σε βάρος του προσφεύγοντος, και εφόσον τη συγκεκριμένη διαβίβαση δεν επιβάλλει νόμος ή δικαστική απόφαση.

Ε) Επιβολή διοικητικής κύρωσης (επίπληξης ή χρηματικού προστίμου) για μη προηγούμενη ενημέρωση του προσφεύγοντος για τη συγκεκριμένη διαβίβαση και για τη μη τήρηση των αρχών νομιμότητας του άρθρου 5 ΓΚΠΔ, εάν γίνει δεκτή η δεύτερη άποψη.

6) Παραβίαση αρχών επεξεργασίας δεδομένων προσωπικού χαρακτήρα εργαζομένων από εργοδότρια εταιρία

Α) Για τον έλεγχο και παρακολούθηση από την Εταιρία των μέσων επικοινωνίας και του ηλεκτρονικού εξοπλισμού που έχει διατεθεί στους εργαζόμενους θα πρέπει να επιλέγεται η νομική βάση του άρθρου 6 παρ. 1 εδ. στ’ ΓΚΠΔ (εξυπηρέτηση εννόμου συμφέροντος του υπευθύνου επεξεργασίας), ενώ για τη διαβίβαση δεδομένων εκτός Ελλάδας το άρθρο 6 παρ. 1 εδ. γ’ (υποχρέωση εκ του νόμου) ή το στ’ (εξυπηρέτηση εννόμου συμφέροντος του υπευθύνου επεξεργασίας), και όχι η συγκατάθεση του υποκειμένου, εφόσον η ανισορροπία ισχύος μεταξύ εργοδότη και εργαζομένου οδηγεί στο συμπέρασμα ότι στην πλειονότητα των περιπτώσεων επεξεργασίας προσωπικών δεδομένων στην εργασία η νομική βάση δεν μπορεί και δεν θα πρέπει να είναι αυτή της συγκατάθεσης (βλ. σχ. Αιτ.Σκ. 43 ΓΚΠΔ, ΟΕ29 Κατευθυντήριες Γραμμές της 10-4-2018 «για την παροχή συγκατάθεσης σύμφωνα με τον ΓΚΠΔ (WP259rev.01)» και Γνώμη 2/2017 της Ομάδας Εργασίας του άρθρου 29 της Οδηγίας 95/46/ΕΚ «για την επεξεργασία δεδομένων στην εργασία (data processing at work-WP249 της 08-6-2017»).

Β) Οι υποχρεώσεις συμμόρφωσης του υπευθύνου επεξεργασίας προς τις αρχές που διέπουν την επεξεργασία δεδομένων προσωπικού χαρακτήρα κατ’ αρ. 5 παρ. 2, 24 παρ. 1 και 32 ΓΚΠΔ (αρχή της λογοδοσίας) εσφαλμένα μεταφέρονται και βαρύνουν τα υποκείμενα των δεδομένων. Αντιθέτως, συνιστά υποχρέωση του υπευθύνου επεξεργασίας να επιλέξει ο ίδιος προς επεξεργασία μόνον όσα δεδομένα προσωπικού χαρακτήρα είναι κατάλληλα, συναφή και περιορίζονται στο αναγκαίο για τους σκοπούς για τους οποίους υποβάλλονται σε επεξεργασία κατ’ αρ. 5 παρ. 1 εδ. γ’ ΓΚΠΔ (αρχή της ελαχιστοποίησης των δεδομένων). 

Γ) Δεν νοείται παροχή έγκυρης και ελεύθερης συγκατάθεσης για την επεξεργασία των δεδομένων προσωπικού χαρακτήρα που αφορούν στην παροχή εργασίας λόγω της ανισορροπίας ισχύος μεταξύ  εργοδότη και εργαζομένου. Έτσι, η επεξεργασία δεδομένων προσωπικού χαρακτήρα των εργαζομένων α) για σκοπούς που συνδέονται άμεσα με τις ανάγκες της σχέσης απασχόλησης και οργάνωσης της εργασίας θα πρέπει να διενεργείται με βάση το άρθρο 6 παρ. 1 εδ. β’ ΓΚΠΔ, β) για την εκπλήρωση των υποχρεώσεων της εταιρίας που απορρέουν από την εργατική, ασφαλιστική, φορολογική, τελωνειακή, ευρωπαϊκή και λοιπή νομοθεσία θα πρέπει να διενεργείται σύμφωνα με τη νομική βάση του άρθρου 6 παρ. 1 εδ. γ’ ΓΚΠΔ και γ) για την  επίτευξη των σκοπών εννόμων συμφερόντων που επιδιώκει η εταιρία, ανάμεσα στους οποίους συγκαταλέγεται η διαπίστωση και η διασφάλιση συμμόρφωσης των εργαζομένων με τις υποχρεώσεις που αναλαμβάνει με τη σύμβαση, και η λήψη κάθε μέτρου στο πλαίσιο άσκησης του διευθυντικού δικαιώματος με βάση το άρθρο 6 παρ. 1 εδ. στ’ του ΓΚΠΔ.

7) Πρόσβαση σε στοιχεία συνυποψηφίων

Ο αιτών Α, προκειμένου να ασκήσει το εκ του νόμου δικαίωμα της άσκησης ενδικοφανούς προσφυγής ενώπιον της Δευτεροβάθμιας Επιτροπής κατά των τελικών πινάκων  επιτυχόντων, έχει έννομο συμφέρον, σύμφωνα με τις διατάξεις του άρθρου 6 παρ. 1 εδ. στ’ για τα απλά και 9 παρ. 2 εδ. στ’ του ΓΚΠΔ, να του κοινοποιηθούν η υπεύθυνη δήλωση και τα δικαιολογητικά του Β, αντίγραφο του αποσπάσματος του πρακτικού τοποθέτησης της Πρωτοβάθμιας Επιτροπής το οποίο αφορά τον Β ως επιτυχόντα καθώς και του σχετικού αποσπάσματος στο οποίο αποτυπώνονται τα μέλη που το υπογράφουν, για το λόγο ότι ο αιτών στον τελικό πίνακα κατάταξης φέρεται ως επιλαχών στη συγκεκριμένη θέση, στην οποία τελικώς, επιλέχθηκε ο Β με συνέπεια μεταβαλλομένου του πίνακα κατάταξης να δύναται, να καταλάβει την εν λόγω θέση. Εν τούτοις, δεν θεμελιώνεται η ύπαρξη έννομου συμφέροντος για τη χορήγηση των υπόλοιπων αιτούμενων στοιχείων, που αφορούν στους λοιπούς επιτυχόντες, καθώς δεν προκύπτει η θέση κατάταξης του αιτούντος σε συγκεκριμένες θέσεις, ώστε να καταστεί δυνατή η κρίση περί της  συνδρομής του έννομου συμφέροντος, ήτοι του δικαιώματος προσβολής του πίνακα κατάταξης ως προς τον επιτυχόντα σε συγκεκριμένη θέση, προκειμένου να καταλάβει τη θέση του επιτυχόντος. 

8) Πρόσβαση τρίτου σε πειθαρχικό φάκελο για δικαστική χρήση

Δεν προκύπτει το αντικείμενο της ποινικής δίκης καθώς και η σχέση της με το πειθαρχικό φάκελο του εν διαστάσει αστυνομικού, οπότε, δεν είναι δυνατόν να διευκρινισθεί η συνάφεια μεταξύ της επιβληθείσας πειθαρχικής ποινής με το αντικείμενο της εκκρεμούς δίκης. Κατά συνέπεια, δεν είναι νόμιμη και σύμφωνη με τον ΓΚΠΔ η χορήγηση των αιτούμενων στοιχείων. Άλλωστε, η Αρχή με σειρά αποφάσεών της έχει κρίνει ότι δεν επιλαμβάνεται σχετικά με τη νομιμότητα της συλλογής και χρήσης προσωπικών δεδομένων, όταν εκκρεμεί δίκη ή διενεργείται προανάκριση ή ανάκριση. Αρμόδιος να κρίνει, στο πλαίσιο της αξιολόγησης των αποδεικτικών μέσων ή του ανακριτικού υλικού, αν η συλλογή και χρήση των δεδομένων είναι σύμφωνη με τις διατάξεις της νομοθεσίας για προσωπικά δεδομένα, δεδομένου μάλιστα ότι το δικαίωμα προστασίας προσωπικών δεδομένων του ατόμου κατοχυρώνεται πλέον συνταγματικά στο άρθρο 9Α του Συντάγματος, είναι ο δικαστικός ή εισαγγελικός λειτουργός, ενώπιον του οποίου εκκρεμεί η υπόθεση (βλ. ενδεικτικά, Αποφάσεις της Αρχής με αριθμ  147/2001, 31/2005, 49/2005, 10/32006 και 181/2014).